Source: http://coupleseurope.eu/sk/malta/topics/2-Existuj%C3%BA-majetkov%C3%A9-pomery-man%C5%BEelov-vypl%C3%BDvaj%C3%BAce-zo-z%C3%A1kona-a-ak-%C3%A1no-%C4%8Do-to-znamen%C3%A1/
Timestamp: 2020-04-01 11:11:45+00:00
Document Index: 8370870

Matched Legal Cases: ['§ 1316', '§ 1321', '§ 1322', '§ 1326', '§ 1327', '§ 1329']

Existujú majetkové pomery manželov vyplývajúce zo zákona a ak áno, čo to znamená? - Páry v Malta
V prípade neexistencie manželskej zmluvy sa medzi manželmi uplatňuje systém bezpodielového spoluvlastníctva (§ 1316 maltského občianskeho zákonníka (OZ)). Bezpodielové spoluvlastníctvo manželov tvorí všetok majetok, ktorý získal každý z manželov vykonávaním svojej práce, výnosy z majetku každého z manželov a hnuteľný a nehnuteľný majetok nadobudnutý za odplatu ktorýmkoľvek z manželov v priebehu trvania manželstva. Všetok majetok nadobudnutý ktorýmkoľvek z manželov buď darom, alebo dedičstvom sa považuje za osobný majetok toho z manželov, ktorý ho dostal/zdedil.
Pokiaľ sa nepreukáže opak, všetok majetok, ktorý manželia alebo jeden z nich získali alebo získal, sa považuje za súčasť spoločného majetku manželov (§ 1321 ods. 1 OZ). V prípade, že nebola uzavretá manželská zmluva, predpokladá sa, že všetok hnuteľný a nehnuteľný majetok nadobudnutý za odplatu ktorýmkoľvek z manželov v priebehu trvania manželstva patrí rovnakým dielom obom manželom.
Právo neukladá povinnosť tak urobiť. Manželia si však môžu v manželskej zmluve urobiť súpis majetku, ktorý je vo vlastníctve každého z nich.
Úkony bežnej správy spoločného majetku môže vykonávať ktorýkoľvek z manželov. Úkony mimoriadnej správy však musia vykonávať manželia spoločne. V zákone sa výslovne stanovuje, ktoré úkony sa považujú za súčasť mimoriadnej správy, kde je potrebný súhlas oboch manželov (§ 1322 OZ).
Súhlas oboch manželov je napríklad potrebný na disponovanie s nehnuteľným majetkom patriacim do spoločného majetku a manželským domovom, aj keď patrí len jednému z manželov. Ak úkony, na ktoré je potrebný súhlas oboch manželov, vykonáva len jeden z manželov bez súhlasu druhého, je možné ich na žiadosť druhého z manželov anulovať, ak sa tieto úkony týkajú prevedenia alebo ustanovenia vecného alebo osobného práva k nehnuteľnému majetku. Ak sa tieto úkony týkajú hnuteľného majetku, môžu sa zrušiť iba tam, kde udeľujú práva k tomuto hnuteľnému majetku bezplatne (§ 1326 OZ).
Úkony bežnej správy spoločného majetku môže vykonávať jeden z manželov samostatne, sú však záväzné aj pre druhého z manželov.
Obaja manželia ručia spoločne svojím spoločným majetkom a osobným majetkom za dlhy súvisiace so spoločným majetkom a za výdavky vynaložené na potreby rodiny (§ 1327 a 1330 OZ).
Dlhy súvisiace s osobným majetkom jedného z manželov tvoria súčasť jeho/jej dlhov, rovnako ako dlhy, ktoré vznikli v rámci mimoriadnej správy spoločného majetku bez potrebného súhlasu druhého z manželov. Veritelia osobných dlhov uspokoja svoje nároky voči osobnému majetku manžela/manželky dlžníčky/dlžníka. V prípade, že to nestačí, môžu použiť aj spoločný majetok, ale len v takom rozsahu hodnoty podielu, aký má manžel/manželka dlžníčky/dlžníka na spoločnom majetku (§ 1329 OZ).